# **Podcast: Fra fire vægge i Tyrkiet til København**

Note: Dette er en transskribering af podcasten. Hver gang der er en underliggende lyd, så indsættes en beskrivelse af lyden i [ ].

[Lyd: IBOS-jingle]

[Lyd: fuglekvidder]

[Lyd: Dørtelefon ringer]

Osman: Hallo.

Studievært: Hej. Det er Julie fra IBOS.

Osman: 2 sekunder.

Studievært: Ja.

[Lyd: Buzzer. Døren går op. Skridt i opgang. Dør lukker.]

Studievært: Jeg står på Ramsingvej i Valby og er på vej op til Osman Sari. Da han kom til Danmark som 16-årig, havde han aldrig gået i hverken skole eller børnehave. De få ting han kunne, havde han lært selv.

[Lyd: Dør lukker op. Osman og studieværten hilser på hinanden.]

Studievært: I dag er Osman iværksætter med en drøm om at blive forfatter og politiker.

Osman: Mit navn er Osman Sari, og jeg er 27-år. Jeg er helt blindt. Jeg har kun lysfornemmelse. Jeg er født i 1991 i en kurdisk landsby, hvor jeg er opvokset. Jeg var 16,5 år gammel, da jeg kom til Danmark. Jeg er iværksætter. Jeg er debattør. Jeg er foredragsholder. Jeg er en fighter. Og jeg bor i Valby.

[Lyd: IBOS-jingle]

Osman: Jeg er kurder fra Tyrkiet. Desværre. Det er ikke et land, man kan være stolt af. Eller jeg kan i hvert fald ikke være stolt af Tyrkiet. For det første er jeg blevet undertrykt som blind, og for det andet blev jeg undertrykt som kurder. Du skal tænke på, at jeg ikke har lavet noget i Tyrkiet. I de 16,5 år jeg var i Tyrkiet, var jeg bare hjemme. Jeg gik ikke i skole. Det er min lillesøster, der har lært mig at skrive på computer. Det findes jo skoler for blinde i Tyrkiet. Det gør der. Men de ligger i større byer, og vi boede i en lille landsby. Vi vidste ikke engang, at de skoler var der. Der manglede den der synskonsulent, der kommer og fortæller en, hvad man kan lave. Hvis jeg ikke sammenligner Danmark med Tyrkiet, så tror jeg ikke, at I kommer til at forstå det. Folk, der kommer til at lytte til det her interview, vil ikke forstå, hvad det vil sige at være blind i Tyrkiet, fordi man er vant til det, der er her i Danmark. Når et barn bliver født i Tyrkiet, og man finder ud af at barnet fx er blindt, som det var i mit tilfælde, så får barnet kun mulighed for at gå i skole og blive til et dannet mennesker, hvis forældrene er rige eller veluddannede, eller hvis de kender nogen, fx en onkel eller en moster, i den offentlige sektor, som kan åbne nogle døre, eller hvis de bor i en større, central by. Ellers kan man ikke rigtig få noget.

[Lyd: IBOS-jingle]

Osman: Jeg kom til Danmark i 2008. Det skete på den måde, at min farbror, altså min onkel, og min moster syntes, at min far skulle komme til Danmark, fordi vi ikke havde det så godt økonomisk, men også fordi de selv havde en blind søn og vidste, at Europa ville være det bedste for en blind. Så derfor sørger de for, at min far kommer til Danmark i 1998. Så det var på den måde det skete. Det første glædelige møde var med socialrådgiveren Bente Weinreich på Instituttet for Blinde og Svagsynede. Bente og en sagsbehandler fra Ballerup Kommune fortalte mig, hvad jeg kunne komme i gang med. Jeg skulle i gang på instituttet. Der skete ikke rigtig noget interessant i perioden fra september 2008 og frem til april 2009 – ikke andet end at jeg mødtes med nogle kurdiske drenge. Ellers var det bare det samme.

Men jeg synes, vi skal snakke om onsdag d. 15. april 2009. Den dag kalder jeg for min psykiske fødselsdag. Det er der, jeg starter på instituttet. Det er både min vuggestue, min børnehave og min folkeskole. Alt du kender til fra dit eget liv. Fordi jeg har lært alt fra bunden. Fuldstændigt. Det, jeg overordnet har lært for at komme til, hvor jeg er nu, og det var ligesom nøglen til hele mit liv, det er, at man kan sagtens leve, selvom man er blind. Og vidste jeg ikke det? Jo, men en ting er, at man ved noget, og en anden ting er, at man virkelig prøver det på egen krop. Jeg vidste da godt at blinde kan leve, men jeg havde ikke prøvet det selv. Så for mig var livet lige meget indtil den dag, onsdag d. 15. april 2009. Jeg kommer aldrig til at glemme den dag. Jeg startede på Blindeinstituttet. Nu er det ikke for at fornærme afrikanere eller noget. Men jeg var ligesom en afrikaner, der ikke har spist i lang tid. Hvis du giver sådan en afrikaner en hel buffet på en restaurant, så vil han eller hun spise det hele. Sådan var det for mig, da jeg startede på instituttet. Jeg skulle bare lære alt forfra. Derfor kunne personalet godt blive lidt trætte af mig nogen gange. De kunne ikke lære mig, de ting jeg skulle have lært, under ro og fred. Det skulle gå rigtig hurtigt.

For at vende lidt tilbage til mit liv i Tyrkiet – hvad har jeg egentlig lært der? Jeg lærte et sprog, som var mega anerledes end det, jeg talte derhjemme, som var min mors modersmål, kurdisk. Jeg lærte tyrkisk autodidaktisk. For det officielle sprog i Tyrkiet er jo tyrkisk, og kurdisk er forbudt. Så min søster har lært mig at skrive tyrkisk. Og andre søstre har lært mig at tale, og generelt når du er i Tyrkiet, så lærer du at tale tyrkisk. Jeg fik jo en computer i 2007, halvandet år før jeg kom til Danmark. Min søster lærte mig at skrive i Word på tyrkisk. Ellers var jeg det, man kalder for analfabet. Du ved godt, der findes den der perkinsmaskine, som man skriver punkt med.

Studievært: Ja.

Osman: Jeg troede, det var en båndoptager. For jeg har aldrig set sådan en i mit liv. At være blind og ikke have set det mest udbredte apparat til at skrive med … Jeg kommer fra et helt andet sted, end det man er vant til i livet faktisk. Jeg tror i hvert fald ikke, der er nogen i Danmark, der har levet det liv, jeg har levet. Jeg er et unikt eksempel, synes jeg.

[Lyd: IBOS-jingle]

Osman: Det hele kunne være lige meget. Hvorfor skulle jeg leve? Hvad skulle jeg leve for? Jeg var 17 år gammel, og jeg troede ikke, at jeg kunne opnå noget. Forestil dig en 17-årig dreng, som biologisk set er 17 år gammel. Mentalt har han lært mange ting autodidaktisk, men er ellers blank. Tom. En, der ikke engang kan finde ud af at gå alene. En, der ikke engang kan finde ud af at spise pænt. En, der ikke kunne finde ud af at bruge en computer systematisk. Det har jeg lært af Tine Hansen. Jeg kunne ikke spise pænt. Jeg kunne ikke bruge en computer. Jeg kunne ikke gå alene. Jeg kunne ikke skrive punkt. Jeg kunne ikke dansk. Jeg kendte ikke den danske kultur. Hvad kunne jeg overhovedet? Jeg kunne heller ikke ADL. Jeg er dog heller ikke ekspert i ADL nu. Jeg kunne ikke noget. Jeg kunne knap nok bruge en telefon ordentligt. Og de her punkter på min arm, hvor jeg kan mærke, hvad klokken er, det er også noget, instituttet har lært mig. Instituttet har kort sagt lært mig at leve. Lad mig sige det på den måde, at hvis man skulle skrive en bog om mit liv, så ville den hedde ”Fra fire vægge til København”. Fordi jeg var mellem fire vægge i landsbyen. Og så kom jeg til København, og så bliver man lige pludselig studerende, iværksætter, foredragsholder, debattør, Youtube’er, sanger og forhåbentlig på længere sigt også forfatter og politiker, og jeg ved ikke hvad.

[Lyd: IBOS-jingle]

Osman: Jeg ved det faktisk ikke. Jeg tror, det, der gør mig lykkelig, er at opnå mine mål og at være sammen med min familie og mine venner. Og ryge vandpibe. Og synge. Der er mange ting, der gør mig lykkelig faktisk.

[Lyd: IBOS-jingle]

Osman: Mine faglige planer er at gøre det samme, som jeg har gjort hidtil, og så bare få mere succes med det, og så vil jeg også gerne tilføje to titler, som er politiker og forfatter.

Studievært: Hvad kunne du godt tænke dig at skrive?

Osman: Faglige bøger – sociologiske bøger og bøger om selvudvikling og politiske bøger. Og så vil jeg gerne skrive en selvbiografi. Jeg er i gang med at sætte et vikarbureau op. Lige nu er det mig selv, og så har jeg en kvinde, der er dygtig til at hjælpe mig med alle mulige ting. Og så har jeg min assistent, som man kan få gennem kommunen, du ved. Iværksætteriet er jo et teambaseret arbejde, synes jeg i hvert fald. Især hvis du er blind. Du skal kunne finde ud af at sætte folk i gang med at hjælpe dig.

[Lyd: IBOS-jingle]

Osman: Jeg tror på, at det kan lade sig gøre, og jeg har ikke så meget frygt generelt. Jeg er et meget frygtløst menneske, hvad mange ting angår. Ikke alt, men mange ting. Så tro, frygtløshed og viljestyrke. Fordi I har jo to ordsprog på dansk, hvor I plejer at sige: ”Tro flytter bjerge” og ”Der, hvor der er vilje, er der vej”. Det er de ordsprog, der har været mit lys, hvis man kan sige det sådan.

Jeg tillader mig at være mega provokerende over for dem, som har en drøm. Provokation er også mit mellemnavn i øvrigt. Altså, bare gør det. Jeg ved godt, at det lyder pisse irriterende. Folk vil måske slå mig for denne her provokation. Men bare gør det. Det kan godt lade sig gøre. I Danmark er der mange muligheder.

Jeg har et godt råd til Dansk Blindesamfund og Instituttet og mange andre instanser, der har med synshandicappede at gøre. Jeg synes, at der er alt for lidt fokus på iværksætteriet, for det er en fantastisk mulighed for mange iværksættere. Så er der ikke de der fordomme med at komme på arbejde og så videre. Det er med til at spolere fordomme. Fordi vi møder jo massere fordomme, når man skal have et job som synshandicappet. Så kan du bare stifte dit eget. Så er det dig, der er din egen herre eller frue.

[Lyd: IBOS-jingle]

Studievært: Tusinde tak, fordi jeg måtte komme og se dig her i Valby. Det var en inspirerende historie.

Osman: Selvfølgelig. Hvis det skulle være en anden gang.

[Lyd: IBOS-jingle]